KTC รุกไลน์ธุรกิจสปอร์ตและออโต้อัดโปรตลอดทั้งปี เพิ่มงบการตลาด
นายชัยพล กฤตยาวาณิชย์ ผู้ช่วยประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย จำกัด (มหาชน) หรือ KTC เปิดเผยว่า บริษัทจะออกแคมเปญในหมวด "สปอร์ตและออโต้" ตั้งแต่ไตรมาสสองเป็นต้นไป โดยเคทีซีทุ่มงบประมาณด้านการตลาดมากขึ้น และคาดว่าตลอดปี 58 สมาชิกจะใช้จ่ายผ่านบัตรเครดิตในหมวดดังกล่าวเติบโตตามเป้าหมายที่ตั้งไว้
29 พ.ค. 2558

นายชัยพล กฤตยาวาณิชย์ ผู้ช่วยประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย จำกัด (มหาชน) หรือ KTC เปิดเผยว่า บริษัทจะออกแคมเปญในหมวด “สปอร์ตและออโต้” ตั้งแต่ไตรมาสสองเป็นต้นไป โดยเคทีซีทุ่มงบประมาณด้านการตลาดมากขึ้น และคาดว่าตลอดปี 58 สมาชิกจะใช้จ่ายผ่านบัตรเครดิตในหมวดดังกล่าวเติบโตตามเป้าหมายที่ตั้งไว้
ทั้งนี้ ยอดรวมการใช้จ่ายผ่านบัตรเครดิตเคทีซีในหมวด”สปอร์ต และออโต้”โดยรวม (ม.ค.-มี.ค.58) เพิ่มขึ้นอย่างน่าพอใจ โดยเมื่อเทียบกับช่วงเดียวกันของปีที่ผ่านมา ในหมวดสปอร์ตมีสมาชิกกลุ่มใหม่ๆ เข้ามาเพิ่มเติม เมื่อรวมกับฐานสมาชิกเดิมถือว่าเติบโตถึง 32% สอดคล้องกับยอดใช้จ่ายผ่านบัตรฯ ที่เติบโตในทิศทางเดียวกันคือ 28% และมียอดเฉลี่ยการใช้จ่ายผ่านบัตรเครดิตที่ประมาณ 4,000 บาท/คน/เดือน ขณะที่ตัวเลขของหมวดออโต้ ก็แสดงให้เห็นถึงอัตราการเติบโตไม่แพ้กัน นั่นคือยอดใช้จ่ายผ่านบัตรฯ เติบโต 9% และมียอดเฉลี่ยการใช้จ่ายผ่านบัตรฯ สูงถึงประมาณ 8,500 บาท/คน/เดือน เนื่องจากราคาสินค้าต่อหน่วยค่อนข้างสูง
สำหรับช่วงไตรมาสที่สองและต่อเนื่องในครึ่งปีหลังนี้ เคทีซีได้อัดกลยุทธ์การตลาด เพื่อมุ่งสู่การเป็นผู้นำของธุรกิจบัตรเครดิตในหมวด”สปอร์ตและออโต้”สำหรับในหมวดสปอร์ต เคทีซีได้ตอบรับกระแสนิยมของคนไทยที่ใส่ใจการออกกำลังกายอย่างต่อเนื่อง มีการร่วมมือกับพันธมิตรทางธุรกิจรายใหญ่ในทุกเซ็กเมนต์ อย่างซูเปอร์สปอร์ต สปอร์ตเวิลด์ ในหมวดเสื้อผ้า รองเท้า รวมถึงรุกเจาะกลุ่มเทรนด์ กีฬายอดฮิตอย่างจักรยาน กับร้านตัวแทนจำหน่ายชั้นนำ โปรไบค์ โตเกียวไบค์ สปอร์ตไบค์ ฯลฯ และจัดทำโปรโมชั่นแบ่งชำระ FLEXI 0% ตลอดจนขยายพันธมิตรไปยังแฟนฟุตบอลตัวจริงอย่าง อาริ ฟุตบอล คอนเซ็ปท์ สโตร์ และจับกลุ่ม พรีเมียม อย่าง เดอะ นอร์ธ เฟส ให้ใช้คะแนนสะสม Forever Rewards แลกส่วนลด และเรายังมีกิจกรรมที่หวังจะดึงกลุ่มลูกค้าฐานนี้เข้ามาร่วมมากขึ้น อาทิ กิจกรรมปั่นจักรยาน และเพิ่มความหลากหลายของร้านค้าประเภทกีฬา ที่เราหวังจะชิงมาร์เก็ตแชร์จากลูกค้ากลุ่มนี้ให้ได้มากที่สุด
ทางด้านกลุ่มของออโต้ ในช่วงท่องเที่ยวไฮซีซั่น ทางเคทีซีได้ต่อยอดเอาใจคนรักรถด้วยการจัดโปรแกรมสุดคุ้ม ในการแบ่งชำระ FLEXI 0% กับ 6 พันธมิตรหลัก ได้แก่ บีควิก บริดจสโตน เอ.ซี.ที บริดจสโตนเซลส์ (ค็อกพิท ออโต้บอย) กู๊ดเยียร์ ออโต้ แคร์ ไทร์พลัส และ โยโกฮามา นอกจากนี้ยังรุกคืบไปยังหมวดศูนย์บริการถยนต์ เนื่องจากมีสัดส่วนในหมวดออโต้ถึง 48% โดยได้จับมือโตโยต้า (ประเทศไทย) จัด 2 โปรแกรมใหญ่ อาทิ ข้าราชการและพนักงานรัฐวิสาหกิจรับคะแนนสะสมสูงถึงสิบเท่าเมื่อจองรถใหม่ และโปรแกรมคืนเงินไม่อั้น 1% สำหรับสมาชิกบัตรทุกคนที่ลงทะเบียน และใช้บริการหลังการขายที่ศูนย์โตโยต้าที่ร่วมรายการทั่วประเทศ
ทั้งนี้ เคทีซีได้วางแผนระยะยาวและจะรุกตลาด เจาะกลุ่มเซ็กเมนต์ที่มีศักยภาพ รวมถึงจับกลุ่มตลาดบน พร้อมทั้งขยายพันธมิตรใหม่ๆ ในหมวด ยางรถยนต์ หมวดเครื่องเสียง และอุปกรณ์ประดับยนต์ และขยายการใช้คะแนนสะสมแลกสินค้าและบริการ เช่น คลีน สแควร์ ที่มีสิทธิประโยชน์ร่วมกันตลอดปี นอกจากนี้ เคทีซีได้รุกตลาดธุรกิจน้ำมันซึ่งเป็นธุรกิจที่มีฐานใหญ่ โดยได้เสริมทัพในสภาวะที่ราคาน้ำมันลดลงอย่างต่อเนื่อง ด้วยการจัดแคมเปญใช้คะแนนน้อย แลกคืนได้ไม่อั้นสูงถึง 13% กับทุกสถานีบริการน้ำมันทั่วประเทศ สมาชิกสามารถลงทะเบียนได้ ตั้งแต่วันนี้ถึง 30 มิ.ย.58
 